b"\n_START_ARTICLE_\nJohan Carl Thuerecht Castenschiold\n_START_PARAGRAPH_\nJohan Carl Thuerecht Castenschiold (14. juni 1787 p\xc3\xa5 Borreby \xe2\x80\x93 30. januar 1844 i Odense) var en dansk stiftamtmand, bror til general Henrik Castenschiold._NEWLINE_Castenschiold var s\xc3\xb8n af Joachim Castenschiold og blev 1803 privat dimitteret (fra Herlufsholm) til Universitetet, 1804 hofjunker, 1806 juridisk kandidat, 1807 auskultant i Rentekammeret, 1808 kammerjunker, 1810 amtmand i Islands S\xc3\xb8nderamt, 1813 tillige stiftamtmand p\xc3\xa5 Island, 1819 efter eget \xc3\xb8nske entlediget med ventepenge, 1821 konstitueret og 1822 fast ansat som stiftamtmand i Ribe Stift, 1824 kammerherre, 1828 stiftamtmand i Aalborg Stift, 1836 stiftamtmand i Fyens Stift, s\xc3\xb8gte og fik ved udgangen af \xc3\xa5ret 1842 p\xc3\xa5 grund af nedbrudt helbred sin afsked og d\xc3\xb8de 30. januar 1844 i Odense._NEWLINE_1. november 1828 blev han Ridder af Dannebrog og 28. oktober 1836 Dannebrogsmand. Han blev 1813 medlem af Kommissionen til bed\xc3\xb8mmelse af forordningen af 5. januar 1813's anvendelighed p\xc3\xa5 Island, var 1823-24 ejer af Str\xc3\xa5rupg\xc3\xa5rd i Dalby Sogn, N\xc3\xb8rre Tyrstrup Herred og var 1836-43 direkt\xc3\xb8r for Hofmesterinde von der Ostens Stiftelse._NEWLINE_Han var en s\xc3\xa6rdeles duelig og nidk\xc3\xa6r embedsmand, der selv i sine sidste svagheds\xc3\xa5r bestyrede sit embede med orden og p\xc3\xa5lidelighed. Han blev 23. august 1823 gift med Frederikke Vilhelmine Louise komtesse L\xc3\xbcttichau (16. januar 1797 i Braunschweig \xe2\x80\x93 17. maj 1836)."